प.बंगाल : तृणमूल 229, कांग्रेस 65 सीटों पर लड़ेगी  
सुश्री बनर्जी ने सीटों के बंटवारे पर अंतिम फैसले के लिए कांग्रेस को सोमवार दोपहर तक का वक्त दिया था।
पश्चिम बंगाल में सीटों के बंटवारे को लेकर कांग्रेस और तृणमूल कांग्रेस के बीच आखिर समझौता हो गया, जिसके मुताबिक कांग्रेस 65 सीटों पर अपने प्रत्याशी खड़े करेगी, जबकि राज्य में उसके मजबूत सहयोगी तृणमूल को 229 सीटों पर चुनाव लड़ना है। इस बारे में कांग्रेस की एक बैठक के बाद प्रणब मुखर्जी ने तृणमूल कांग्रेस की नेता ममता बनर्जी से बात की।  उल्लेखनीय है कि सुश्री बनर्जी ने सीटों के बंटवारे पर अंतिम फैसला लेने के लिए कांग्रेस को सोमवार दोपहर तक का वक्त दिया था। दिल्ली में सोमवार को सोनिया गांधी के घर पर सीटों के बंटवारे पर बैठक हुई थी, जिसके बाद ही यह सहमति बन पाई।